Informatīvā ziņojuma par Imigrācijas likuma

23.panta pirmās daļas 3., 28., 29., 30. un 31.punktā

paredzēto noteikumu īstenošanas gaitu un rezultātiem

3.pielikums

# Finanšu investīcijas kredītiestādēs, kapitālsabiedrību pamatkapitālos un izsniegtās TUA saskaņā ar Imigrācijas likuma 23.panta pirmās daļas 3.punktu

1. **Finanšu investīcijas kredītiestādēs**

Imigrācijas likuma 23.panta pirmās daļas 30.punkts paredz piešķirt TUA trešo valstu pilsoņiem, kuri ieguldījuši vismaz 280 tūkstošus *euro* Latvijas kredītiestādes pakārtotajās saistībās.

No 2014.gada 1.septembra papildus šim ieguldījumam TUA pieprasītājiem bija jāveic maksājums valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā 25 000 *euro* apmērā, bet no 2017.gada 2.marta šis maksājums palielināts līdz 38 000 *euro*.

Kopumā investīcijām kredītiestādes pakārtotajās saistībās ir divas svarīgas priekšrocības:

* ļoti ātrs un salīdzinoši vienkāršs variants TUA saņemšanai;
* procentu likmes – tas nozīmē, ka investors saņem regulāru un stabilu atdevi no saviem ieguldījumiem.

Sākotnēji, no 2010. līdz 2014.gadam, ar šo TUA veidu piesaistītās investīcijas bija salīdzinoši apjomīgas. Tomēr pēc 2014.gada TUA pieprasītāju skaits un investīciju apjoms ievērojami samazinājās. Tam iemesls bija minētās izmaiņas normatīvajā regulējumā, nosakot, ka TUA saņēmējiem jāveic iemaksas valsts budžetā. Jāatzīmē, ka nozīmīga ietekme ir bijusi arī veiktajiem pasākumiem saistībā ar finanšu sektora sakārtošanu, pastiprinot uzraudzību nerezidentu noguldījumiem Latvijas komercbankās, kā rezultātā TUA pieteikumi saistībā ar investīcijām kredītiestādes pakārtotajās saistībās pārskata periodā ir apsīkuši. Ja no 2010.gada līdz 2014.gadam TUA pieteikumus iesniedza 1 113 investori (vidēji 223 pieteikumi gadā), tad 2015.gadā pieteikumus iesniedza 30 investori, 2016.gadā – 13, 2017.gadā - 12, 2018.gadā – tikai 2 investori. Kopš 2018.gada jauni pieteikumi nav saņemti.

Attiecīgās Imigrācijas likuma normas ietvaros kopumā kopš 2010.gada 1.jūlija Latvijas kredītiestāžu pakārtotajās saistībās veikti 493 ieguldījumi 158 milj. *euro* apmērā, tajā skaitā tikai astoņi darījumi ir veikti par summu, kas pārsniedz 500 tūkst. *euro[[1]](#footnote-1)*. 2019.gadā un 2020.gadā nav reģistrēts neviens jauns darījums.

TUA pieteikumu saistībā ar ieguldījumiem kredītiestāžu pakārtotajās saistībās apsīkums saistāms ar pēdējos gados veiktajiem pasākumi, lai pastiprinātu uzraudzību nerezidentu noguldījumiem Latvijas komercbankās. Šo pasākumu rezultātā ārvalstu noguldījumu īpatsvars Latvijas bankās ir ievērojami samazinājies.

1.attēls

**TUA saņēmēju – ieguldītāju kredītiestādes pakārtotajās saistībās**

|  |  |
| --- | --- |
|  **skaits sadalījumā pēc valstiskās piederības****(07.2010.-12.2018.)** |  **veikto ieguldījumu apjoms sadalījumā pa kredītiestādēm, milj. *euro* (07.2010.-12.2018.)** |

*Avots: PMLP dati*

Daļa no ārzemniekiem, kas pieprasījuši un saņēmuši (tai skaitā atkārtoti) Latvijā TUA par ieguldījumiem kredītiestāžu pakārtotajās saistībās, ir iesaistījušies arī saimnieciskajā darbībā.

Spēkā esošu TUA turētājiem 2019.gadā piederēja īpašumtiesību daļas piecos Latvijā reģistrētos uzņēmumos[[2]](#footnote-2). Šie uzņēmumi, atbilstoši VID sniegtajai informācijai, iemaksājuši valsts budžetā nodokļus (atskaitot no valsts budžeta atmaksātos nodokļus) 2019.gadā 39,4 tūkst. *euro* apmērā, 2020.gada I pusgadā – 21,6 tūkst. *euro* apmērā. Saskaņā ar SIA “CREFO Rating” datiem, šo uzņēmumu apgrozījums 2019.gadā sasniedza 0,5 milj. *euro,* un tajos tika nodarbināti 8 darbinieki. Lielākais apgrozījums bija uzņēmumiem, kuru darbība ir saistīta ar piena, piena produktu, olu un pārtikas tauku un eļļu vairumtirdzniecību un sava nekustama īpašuma pirkšanu un pārdošanu

# Ieguldījumi kapitālsabiedrību pamatkapitālā

Salīdzinājumā ar Imigrācijas likuma normām par nekustamā īpašuma iegādi un ieguldījumiem kredītiestāžu pakārtotajās saistībās, ieguldījumus kapitālsabiedrību pamatkapitālā vai amatu ieņemšanu Latvijā reģistrētos uzņēmumos kā pamatojumu TUA saņemšanai sākotnēji izmantoja retāk, pieprasījumu skaitam palielinoties 2012.-2014.gadā, kad šis ieguldījumu veids pieteikumu skaita ziņā pārsniedza sākotnēji par ieguldījumiem pamatkapitālā biežāk izmantoto investīciju veidu – ieguldījumu kredītiestādes pakārtotajās saistībās.

No 2015.gada pieteikumu skaits ir samazinājies, tāpat kā citos ieguldījumu veidos – ja 2014.gada laikā tika saņemti 178 pieteikumi, tad 2015.gadā – 82, 2016.gadā – 55 un 2017.gadā – 40 pieteikumi. 2018.gadā pieteikumu skaits dubultojās, salīdzinot ar 2017.gadu, – saņemti 83 pieteikumi, bet 2019.gadā to skaits atgriezās 2017.gada līmenī (39 pieteikumi). 2020.gadā saņemti tikai 25 pieteikumi.

Imigrācijas likuma 23.panta pirmās daļas 28.punkts paredz, ka ārzemnieks ir tiesīgs pieprasīt TUA uz laiku, ja viņš veicis ieguldījumu esošas kapitālsabiedrības pamatkapitālā, to palielinot, vai veicis ieguldījumu jaundibinātas kapitālsabiedrības pamatkapitālā. Imigrācijas likums līdz 2016.gada 1.jūlijam paredzēja, ka ārzemnieks-trešās valsts pilsonis var pretendēt uz TUA, ja veicis ieguldījumu 35 tūkst. *euro* apmērā kapitālsabiedrībā, kura nodarbina ne vairāk kā 50 darbiniekus un kuras gada apgrozījums vai gada bilance nepārsniedz 10 milj. *euro*. No 2014.gada 1.janvāra līdz 2016.gada 1.jūlijam spēkā bija Imigrācijas likuma regulējums, kas šāda veida ieguldījuma veikšanas gadījumā pieļāva TUA izsniegšanu ne vairāk kā trīs ārzemniekiem, tādējādi izslēdzot iespēju, ka praktiski neierobežots skaits ārzemnieku var saņemt uzturēšanās atļauju, veicot nelielu ieguldījumu uzņēmumā, kurš veic formālu nodokļu nomaksu 40 tūkst. *euro* apjomā gada laikā.

Saskaņā ar grozījumiem Imigrācijas likumā, kuri stājās spēkā 2016.gada 1.jūlijā, ieguldījumu var veikt līdz pat 10 ārzemniekiem, bet tā minimālais apjoms ir palielināts līdz 50 tūkst. *euro*, turklāt paredzēts arī maksājums Ekonomiskās attīstības fondā
10 tūkst. *euro* apmērā. Otra veida ieguldījums attiecas uz kapitālsabiedrībām, kuras nodarbina vairāk nekā 50 darbinieku un kuru gada apgrozījums vai gada bilance pārsniedz 10 milj. *euro*. Šādā gadījumā ieguldījumam jābūt vismaz 150 tūkst. *euro* apmērā. Līdz 2016.gada 1.jūlijam šādām kapitālsabiedrībām netika noteikts minimālais valsts budžetā samaksājamo nodokļu apmērs, bet no 2016.gada 1.jūlija katrā pārskata gadā šādai kapitālsabiedrībai jāveic nodokļu maksājumi vismaz 100 tūkst. *euro* apmērā. Imigrācijas likums paredz arī iespēju investēt tādā uzņēmumā, kurš nodokļu samaksas kritēriju izpilda, ņemot vērā arī meitas uzņēmumu saimnieciskās darbības rezultātus.

Attiecīgās Imigrācijas likuma normas ietvaros kopš 2010.gada 1.jūlija kapitālsabiedrību pamatkapitālā veikti ieguldījumi 524 Latvijā reģistrētās kapitālsabiedrībās, sasniedzot tikai 6% no kopējiem ar investīciju programmu saistītajiem ieguldījumiem.

Ar TUA saistīto ieguldījumu kapitālsabiedrībās apjoms, tāpat kā pieteikumu skaits, pakāpeniski pieauga sākot no 2010.gada, augstāko līmeni sasniedzot 2013.gadā, kad investīciju apjoms bija 29,3 milj. *euro*. Pēc grozījumiem Imigrācijas likumā, kas stājās spēkā 2014.gada 1.janvārī un noteica, ka turpmāk par šāda ieguldījuma veikšanu kapitālsabiedrību pamatkapitālā TUA var izsniegt ne vairāk kā trīs ārzemniekiem, investīciju kopējais apjoms 2014.gadā samazinājās līdz 18,8 milj. *euro*, 2015.gadā investīciju apjoms bija 7,4 milj. *euro* un2016.gadā – 3,2 milj. *euro*. 2017.gadā investīciju apjoms pieauga līdz 5,5 milj. *euro* un turpināja pieaugt arī 2018.gadā, sasniedzot 7,6 milj. *euro.* Savukārt 2019.gada ieguldījumu apjoms bija
2,3 milj. *euro*, kas ir trīs reizes mazāk kā 2018.gadā. 2020.gadā ieguldījumu summa sasniedza tikai 1,3 milj. *euro*.

Ja salīdzina pieteikumu skaitu, kas saistīti ar ieguldījumiem mazajās un vidējās kapitālsabiedrībās un lielajās kapitālsabiedrībās, jāsecina, ka absolūti lielākajā vairumā gadījumu ieguldījumu apmērs ir mazāks par 150 tūkst. *euro* (2018.gadā – 95%, 2017.gadā – 93%, 2016.gadā – 95%, 2015.gadā – 95%, 2014.gadā – 87%). 2019.gadā un 2020.gadā neviens ieguldījums nebija lielāks par 60 tūkst. *euro,* izņemot vienu ieguldījumu 75 tūkst. *euro* apmērā. Vairumā gadījumu ieguldījuma apmērs ir vienāds vai tuvu likumā noteiktajam minimālajam ieguldījuma apmēram (skatīt 2.attēlu).

2.attēls

|  |
| --- |
| **TUA pieteikumu iesniedzēju –** **ieguldītāju kapitālsabiedrību pamatkapitālā** |
| **veikto ieguldījumu skaits sadalījumā pēc to apjoma, *euro* (07.2010.-12.2020.)***Avots: PMLP dati* | **sadalījums pēc valstiskās piederības** **(07.2010.-12.2020.)** |

Kopumā pārskata periodā (no 2019.gada 1.jūlija līdz 2020.gada 31.decembrim) investīcijas vienas un tās pašas kapitālsabiedrības pamatkapitālā vairumā gadījumu (9) veicis viens TUA pieteicējs, sešos gadījumos – 2 TUA pieteicēji, trīs gadījumos – 3 TUA pieteicēji, divos gadījumos – 4 TUA pieteicēji. Lielākais ieguldījuma apmērs, kuru šajā periodā veicis viens TUA pieteicējs, ir 75 tūkst. *euro.*

Saskaņā ar LURSOFT datiem, nerezidentu uzkrātās investīcijas Latvijā reģistrēto uzņēmumu pamatkapitālā laika periodā no 2010.gada līdz 2020.gada beigām kopumā pieauga par 54,4%. Ar TUA saistīto investīciju devums pieaugumā bija neliels - aptuveni 2 procentpunkti. Tas liecina, ka kopumā TUA instruments nav noteicošs stimuls ārvalstu kapitāla piesaistei reālajā sektorā (instrumenta ietekme ir vāja). Tomēr jāatzīmē, ka atsevišķu valstu, kā piemēram Krievijas un īpaši Vjetnamas investoriem, tas ir bijis noteicošais stimuls ieguldījumiem Latvijā reģistrētu uzņēmumu pamatkapitālā (skatīt 3.attēlu).

Krievijas ārvalstu investīciju piesaistei TUA instrumenta devums vērojams līdz 2014.gadam, sākot ar 2015.gadu tā nozīme samazinājās un šobrīd ir vērtējama kā nebūtiska. 2019.gadā saņemti tikai 6 Krievijas investoru pieteikumi TUA saņemšanai par ieguldījumu kapitālsabiedrību pamatkapitālā (to kopējais apjoms bija 310 tūkst. *euro*), bet 2020.gadā saņemti tikai divi jauni Krievijas Federācijas pilsoņu pieteikumi. Arī kopumā Krievijas investoru aktivitāte ir vājinājusies.

Savukārt pēdējos gados izteikti redzams TUA instrumenta devums Vjetnamas ārvalstu investīciju piesaistē. TUA pieteicēji Vjetnamas pilsoņi aktivizējušies, sākot ar 2018.gadu, un šobrīd veido 10% no visu TUA pieteicēju - ieguldītāju kapitālsabiedrību pamatkapitālā skaita (skatīt 2.attēlu). No 2018.gadā saņemtajiem pieteikumiem TUA saņemšanai par ieguldījumu kapitālsabiedrību pamatkapitālā 57% (47 pieteikumi) bija Vjetnamas pilsoņu pieteikumi. 2019.gadā un 2020.gadā to skaits ir samazinājies. Tāpat kā pieteikumu skaits, arī Vjetnamas pilsoņu TUA pieteicēju veikto ieguldījumu apjoms kapitālsabiedrību pamatkapitālā pēc 2018.gada samazinās. Ja 2018.gadā tie bija 2,7 milj. *euro* jeb aptuveni 1/3 no visiem ārzemnieku, TUA pieteicēju, veiktajiem ieguldījumiem, tad 2019.gadā - 1,6 milj *euro* (69% no ieguldījumu kopējā apjoma), bet 2020.gadā – 820 tūkst. *euro*  jeb 61% no ieguldījumu kopējā apjoma.

3.attēls

|  |
| --- |
| **Ārvalstu ikgadējie ieguldījumi Latvijā reģistrētu uzņēmumu pamatkapitālā,** **tūkst. *euro*** |
| **Krievijas ārvalstu ieguldījumi***Avots: LURSOFT un PMLP dati* | **Vjetnamas ārvalstu ieguldījumi** |

Ārzemniekiem, kuri veikuši ieguldījumu kapitālsabiedrībās un bija derīgas TUA, kopumā 2019.gadā piederēja īpašumtiesību daļas 129 Latvijā reģistrētos uzņēmumos[[3]](#footnote-3). No šiem uzņēmumiem, saskaņā ar SIA “CREFO Rating” datiem, 38 uzņēmumi 2019.gadu ir noslēguši ar peļņu, bet 44 – ar zaudējumiem. Kopējais uzņēmumu apgrozījums 2019.gadā bija 76,4 milj. *euro,* un tajos kopā nodarbināti tika vairāk kā 1,2 tūkst. darbinieku.

No uzņēmumiem, kuros 2019.gadā TUA saņēmējiem pieder daļas, vairums darbojas pakalpojumu sfērā – operācijās ar nekustamo īpašumu (19% jeb
24 uzņēmumi), vairumtirdzniecībā (23 uzņēmumi) un ēdināšanā (16 uzņēmumi). Ar apstrādes rūpniecību saistīti 13 uzņēmumi.

Pēc apgrozījuma 2019.gadā lielākie uzņēmumi darbojās tādās apakšnozarēs kā kosmētisko līdzekļu ražošana, izmitināšana viesnīcās, plaša sortimenta preču vairumtirdzniecības starpnieku darbība, ķīmisko vielu vairumtirdzniecība, kā arī transporta palīgdarbības.

Saskaņā ar VID datiem kopumā tie uzņēmumi, kuros ārzemniekiem, kuri kā TUA saņemšanas iemeslu ir norādījuši ieguldījumu kapitālsabiedrības pamatkapitālā, pieder īpašumdaļas ir iemaksājuši valsts budžetā nodokļus (atskaitot no valsts budžeta atmaksātos nodokļus) 2019.gadā 10,3 milj. *euro* apmērā, 2020.gada I pusgadā –
3,6 milj. *euro* apmērā.

4.attēls

**Uz TUA turētājiem – ieguldītājiem kapitālsabiedrību pamatkapitālā 2019.gadā** **attiecināmo uzņēmumu (pieder īpašumtiesību daļas)**

|  |  |
| --- | --- |
| **sadalījums pēc to dibināšanas gada** |  **sadalījums pēc darbības jomas** |

*Avots: SIA “CREFO Rating” dati*

1. **Piešķirtās TUA saskaņā ar Imigrācijas likuma 23.panta pirmās daļas 3.punktu**

Imigrācijas likuma 23.panta pirmās daļas 3.punktā noteikts, ka ārzemnieks var pieprasīt termiņuzturēšanās atļauju uz pilnvaru termiņu, bet ne ilgāk kā uz pieciem gadiem, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, ja komercsabiedrība vai ārzemju komersanta filiāle ir ierakstīta komercreģistrā ne mazāk kā vienu gadu pirms uzturēšanās atļaujas pieprasīšanas, tā veic aktīvu saimniecisku darbību un tās darbība dod ekonomisku labumu Latvijas Republikai. Attiecībā uz sabiedrības ar ierobežotu atbildību komercreģistrā reģistrētu amatpersonu šo nosacījumu piemēro, ja sabiedrības ar ierobežotu atbildību pamatkapitāls ir ne mazāks par 2 800 *euro*.

2020.gada 1.jūlijā Latvijas Republikā uzturējās 606 personas ar derīgām TUA, kas izsniegtas personām kā komercreģistrā reģistrētām amatpersonām.

Saskaņā ar SIA “CREFO Rating” sniegto informāciju minētās personas 2019.gadā kopumā ieņēma kādu amatu 552 Latvijā reģistrētos uzņēmumos (jāpiezīmē, ka 22% personu ieņēma amatus 2 un vairāk uzņēmumos).

Uzņēmumi (219 uzņēmumi saskaņā ar SIA “CREFO Rating” informāciju), kuros īpašumtiesību daļas pieder ārzemniekiem, kuri kā TUA saņemšanas iemeslu ir Imigrācijas likuma 23.panta pirmās daļas 3.punktu, 2019.gadā iemaksājuši valsts budžetā nodokļus (atskaitot no valsts budžeta atmaksātos nodokļus) 22,6 milj. *euro* apmērā, bet 2020.gada I pusgadā 8,4 milj. *euro* apmērā[[4]](#footnote-4). 2019.gadā šo uzņēmumu kopējais apgrozījums bija 270,2 milj. *euro*, un tajos bija nodarbināti 2,1 tūkst. darbinieku.

5.attēls

**Uz TUA turētājiem – komercreģistrā reģistrētām amatpersonām 2019.gadā** **attiecināmo uzņēmumu (pieder īpašumtiesību daļas)**

|  |  |
| --- | --- |
| **sadalījums pēc to dibināšanas gada** |  **sadalījums pēc darbības jomas** |

*Avots: SIA “CREFO Rating” dati*

No uzņēmumiem, kuriem ir norādīts darbības veids (215 uzņēmumi), 24% jeb 52 uzņēmumu tā ir vairumtirdzniecība un mazumtirdzniecība, savukārt 16% uzņēmumu darbība ir saistīta ar profesionālajiem, zinātniskajiem un tehniskajiem pakalpojumiem un 12% uzņēmumu - ar operācijām ar nekustamo īpašumu. 10% (22) uzņēmumu darbības veids ir apstrādes rūpniecība (lielākie uzņēmumi darbojas poligrāfijas, pārtikas produktu ražošanas, metālizstrādājumu ražošanas un lidaparātu remonta un apkopes apakšnozarēs). Izmitināšanas un ēdināšanas pakalpojumus sniedz 8% uzņēmumu, bet informācijas un komunikācijas pakalpojumus - 7% uzņēmumu.

Iekšlietu ministrs S. Ģirģens

Vīza:

Valsts sekretārs D. Trofimovs

I. Briede, 67219546

ilze.briede@pmlp.gov.lv

1. PMLP dati [↑](#footnote-ref-1)
2. SIA “CREFO Rating” dati [↑](#footnote-ref-2)
3. SIA “CREFO Rating” dati par 2019.gadu. [↑](#footnote-ref-3)
4. VID dati. [↑](#footnote-ref-4)